陸氏廣裕宗祠

陸氏廣裕宗祠，亦叫廣裕祠，係祭祀南宋宰相陸秀夫同後人陸廣裕、陸從興嘅祠堂，喺廣東從化嘅太平鎮錢崗村。

祠堂喺明朝永樂四年起，留落五次重修記錄，所以專家叫佢做「嶺南地區古祠堂建築嘅年代標尺」。2002年，被定爲廣州市文物保護單位，同年升爲廣東省文物保護單位；2006年升做國家級。陸氏廣裕宗祠攞過2003年度聯合國教科文組織亞太地區文化遺產保護獎至高級數嘅卓越獎。

建築 
廣裕祠坐北向南，三間三進，建築面積816平方，佔地面積992平方，磚木石結構；建築愛咗淡色做主色調，同廣府祠堂嗰隻豪華氣派款爭得遠。

廣裕祠堂由廣裕祠主體、翼牆同照壁構成。廣裕祠堂前廣場開闊，祠堂正門前邊嘅照壁係一埲「八」字形、用青磚砌成嘅瓦檐結構磚牆。

祠堂分前廳、中堂同後堂，前闊13.80米，總進深44.20米，主座三沓廳堂中間都係木構架。兩邊山牆承重、屋面素瓦、屋頂係挑山，有北方建築風格。祠堂正門門聯「詩書開越 忠孝傳家」，上聯講西漢陸賈同趙佗傾掂歸順朝廷，下聯講南宋陸秀夫對朝廷嘅忠誠。前院兩邊廂廊連接前廳同中堂。中堂結構同前廳一樣，都係擡樑式結構，八碌木質稜柱，樑架構件嘅雕刻做工精緻過前廳，雀替、駝峰、斗栱多數用卷雲紋飾。成間祠堂南北風格兩溝。

廣裕祠西更樓上高嘅「江城圖」封檐板有600年歷史，長8.7米，闊0.3米，畫出咗清朝廣州珠江河北岸沿江城市景觀同鄉下嘅生活風情：江邊有捉棋同釣魚嘅伯爺公、笠高帽嘅番鬼仔，重有村屋同舖頭；當其時東邊嘅大沙頭重係郊區，幅圖重見到斬柴、養牛羊呢啲農耕景象。

陸
類:從化區古蹟